Det er slut med den meget omtalte ørn i FC Roskilde.

1. divisionsklubben, der netop har fået fornyet sin licens, er i pengenød, og det er blandt andet gået ud over klubbens levende maskot.

»Den er solgt. Det var noget af det første, jeg gjorde. Fem gange havde den været hernede, og den kostede 8500 kroner om måneden. Hver eneste måned skulle jeg sende 8.500 kroner afsted til Nordjylland, for at den kunne sidde deroppe og spise pindsvin, så den fik ondt i maven og ikke kunne komme herned,« siger klubejer Carsten Salomonsson til SN.dk og tilføjer:

»Det var simpelthen det dummeste. Jeg prøvede at sælge den til Københavns Zoo, men de har masser af ørne, og sådan var det alle steder. Jeg endte med at få den solgt for 5.000 kroner - og den havde kostet 65.000 fra ny. Plus altså 8.500 om måneden - det kan jeg jo nærmest få to fodboldspillere for,« siger klubejeren. der også har rigeligt at gøre i klubben ud over at sælge ørnen.

Christian Lønstrup. Foto: Mads Claus Rasmussen Vis mere Christian Lønstrup. Foto: Mads Claus Rasmussen

Således er det ikke længe siden, at den store matchfixingsag så dagens lys.

Efterfølgende har DIF ikke fundet grundlag for at gå videre med den tidligere træner Christian Lønstrups beskyldninger.

Men sagen er ikke forbi, men ligger nu blot hos politiet.

Alt imens er klubben i gang med at forberede sig til den nye sæson, som begynder lige rundt om hjørnet.